
הצעת חוק שמירה על קווי צנרת נפט, התשס"ה-2005 של חה"כ מלי פולישוק-בלוך וקבוצת

חברי כנסת (פ/1238)

היו"ר אמנון כהן: 


אני פותח את הישיבה. 

לאה ורון:


בדיון הקודם ביקשנו רשימה של בעלי קווי צנרת דלק. אמרה לאה ורון: "תעבירו לפני הישיבה הבאה על מנת שנוכל להזמין אותם". אמר היושב ראש: "תעבירו היום". מתי קיבלנו את הרשימה כדי שנוכל להזמין את האנשים?

היו"ר אמנון כהן:

לפני 5 דקות. זה בכוונה כדי שלא נזמין, נכון?

לאה ורון:


אני שואלת למה המכתב, שהמשרד לתשתיות היה צריך להעביר אלינו, ובו רשימת החברות שצריכות להיות בתוספת, הגיע הבוקר בשעה 08:10 כשהדיון נפתח בשעה 09:00? מתי נוכל להזמין את החברות?

היו"ר אמנון כהן: 


בדיון הקודם ביקשנו את רשימת בעלי קווי הצנרת כדי שיגיעו לכאן כדי שלא נוציא חוק ללא ידיעתם. קיווינו לקבל את הרשימה אבל גם הרשימה נתקעה בפקק בבוקר. 

לאה ורון:

מעבר להזמנה, הם גם צריכים להופיע בתוספת של הצעת החוק.

אהוד יחיאלי:

ברשימה הזאת היה צריך להוסיף טל"ח. אין חוק שמחייב מישהו לדווח אם יש לו קו. 

היו"ר אמנון כהן:

אם אתה לא יודע שהוא קיים, איך תפקח עליו? איך תבדוק אם הוא מזהם או לא?

אתי בנדלר:

יתרה מזאת, הצעת החוק, במתכונת הנוכחית, נותנת סמכויות והגנות לבעלי התשתיות. השאלה, אם ראוי באמת לתת לכל אחד מאלה, שאתה אפילו לא יודע מי הם? 

אהוד יחיאלי:


מי שכתבתי, אני יודע מי הוא. חלק מהם, אגב, הם בעלי הקו כאשר המפעילים שלהם זה או בית זיקוק או חברה שאנחנו מכירים אותה. 

אתי בנדלר:

מר יחיאלי, חשוב שתאמר בקול רם את מה שאמרת כאן בשקט, שאתה הופתעת מהזהות שלהם ולא הכרת אותם. 

מלי פולישוק-בלוך:


מי הם?

אתי בנדלר:


אני לא יודעת, לא ראיתי את הרשימה. אני מבינה שהיא הוגשה כרגע. 

אהוד יחיאלי:


הסתבר לי שיש קו מזמן האנגלים שעבר בין חברת נשר בחיפה לבתי הזיקוק. הקו הזה מושבת אבל זה קו צנרת חי. מחר מישהו יכול להפעיל אותו והוא בבעלות חברת נשר. 

לאה ורון:

מר יחיאלי, הדיון הקודם של הוועדה היה ב-7.11. היום אנחנו סוגרים חודש. הכנסת יוצאת לפגרת בחירות. חברת הכנסת מלי פולישוק רוצה להעלות את הצעת החוק שלה לקריאה שניה ושלישית. למה להעביר את הרשימה הבוקר?

אהוד יחיאלי:


גם כשפונים לכל מיני גופים שחושבים שיש להם קווים וכל יום מנדנדים להם ארבע פעמים, אז זה בחופש, זה באילת. היתה בעיה.

לאה ורון:


חבל שלא שיתפתם את הוועדה בבעיות. אולי הוועדה היתה עוזרת לכם. 

אהוד יחיאלי:


לחלק מהם פניתי רק לאחר שביררתי אצל גוף א' שהוא שמע שלגוף ב' יש קו. זה לא פשוט. 

מלי פולישוק-בלוך:


אני חושבת שאני יכולה לפתור את הבעיות של כולם. נעשה חיים קלים לכולם. 

היו"ר אמנון כהן:

ביקשנו גם מהמציעה לבוא בדין ודברים עם הגורמים הרלוונטיים, להגיע עם הסכמות. כדי שנוכל לאשר כאן את ההסכמות. המציעה ישבה וטרחה על החוק הזה.  

מלי פולישוק-בלוך:

ישבתי בשבוע שעבר עם צוות רחב של משפטניות ממשרדי הפנים, התשתיות והמשפטים, עם מנהל המינהל ועם נציג המשרד לאיכות הסביבה. ניסיתי לאחד את כל הגורמים הרלוונטיים כדי להגיע להסכמות. הויכוחים בעיצומם. עורכות הדין לא מוכנות לוותר על עיקרון אחד למען העיקרון השני. זאת אומרת, הן שמות יותר משקל על עקרון הקניין הפרטי של בעלי הקרקע ופחות על הזכות לשתות מים נקיים וזכות לשמור על איכות הסביבה במדינת ישראל. אני מציגה זאת בכוונה כך, כי כך אני רואה את זה. אלה שתי זכויות חשובות ביותר שצריך למצוא את האיזון ביניהן. לדעתי, הם נוטות את הכף לכיוון הקניין הפרטי. לא נמצא שביל הזהב וכל הפתרונות המוצעים יקלקלו, למעשה, את המצב מבחינת שמירת המים והקרקע. 

היו"ר אמנון כהן: 


שב ואל תעשה – עדיף.

מלי פולישוק-בלוך:


לפעמים. לכן, לצערי הרב, את כל הפרק שמדבר על הזכויות של מי שאמור לבדוק ולתחזק צנרת במתקנים של נפט, אני חוששת שאין לי ברירה אלא להוריד לפי שעה. 

היו"ר אמנון כהן: 


בתנאי אחד, שמינהל הדלק יביא הצעה משלו. 

מלי פולישוק-בלוך:

אני כן רוצה להשאיר את החוק כפי שהוא, על הגדרותיו, למעט הרשימה שמייד אדבר עליה. 

לאה ורון:


את מדברת על כניסה למקרקעין?

מלי פולישוק-בלוך:

בהצעת החוק יש שני חלקים: האחד, כניסה למקרקעין כדי לתקן ולתחזק צנרת למניעת דליפות. הפרק השני מדבר על עבירות ועונשין למי שפוגע בכוונה תחילה. אני רוצה להשאיר את פרק ד', שמדבר על מי שפוגע או הורס צנרת. גניבות הדלק הולכות ומתרבות וזה פוגע לא רק בכלכלה אלא גם באיכות הסביבה. כל חיבור לא חוקי גורם לחלחול של דלק למי תהום. 

על החלק הזה לא היו חילוקי דעות. אני מציעה להשאיר את ההגדרות כפי שהן, להשאיר את פרק ד' ופרק ה', שמדבר גם על הכשרת מפקחים וסמכויותיהם. 

לגבי העונשין הייתי מורידה את העניין של הרשימה. ההגדרות צריכות להישאר כי הן רלוונטיות.  

אתי בנדלר:

ההגדרות הן פונקציה של הסעיפים האופרטיביים שאותם עדיין לא קראתי. 

מלי פולישוק-בלוך:


מרבית הסעיפים: נפט, צנרת וכדומה מופיעים בשני הפרקים שהשארתי. לגבי הרשימה, יכול להיות שאפשר לוותר עליה כי זה נכון לגבי כל מי שיש לו צנרת. אני לא נותנת סמכויות לאף אחד ולכן לא אכפת לי שזה יהיה כולל יותר. עכשיו נעבור על החוק ונראה מה צריך לוותר בהגדרות ומה צריך לשנות. 

היו"ר אמנון כהן:


היועצת המשפטים, קראנו את הפרשנויות ואת ההגדרות. האם חלקם יצטרכו לצאת? 

אתי בנדלר:

אני מציעה שנתחיל לקרוא את  פרק ד' ואז נחזור אחורה לכל מונח. 

מלי פולישוק-בלוך:

"פרק ד' עבירות ועונשין.

11. 
(א) לא יפגע אדם ולא יהרוס מתקן או צנרת נפט ללא הסכמת הבעלים.

      

(ב) לא יתחבר אדם למתקן, למערכות במתקן או לצנרת, ללא הסכמת הבעלים."

אתי בנדלר:

אני חוזרת להגדרה של ה"בעלים". להזכירכם, "בעלים" פירושו: "אדם שהוא הבעלים של צינור נפט או המפעיל צנרת ששמו נכלל ברשימת הגופים הקבועה בתוספת בחוק זה". כאן בדיוק אנחנו מגיעים לרשימה שמר יחיאלי המציא הבוקר. 

היו"ר אמנון כהן: 


מלי אומרת שלא צריך את זה. 

מלי פולישוק-בלוך:


את לא נותנת סמכויות לבעלים. 

אתי בנדלר:


"לא יפגע אדם ולא יהרוס מתקן או צנרת נפט ללא הסכמת הבעלים". בעלים הוא מי שמוגדר בתוספת, ברשימה. דהיינו, אם אני נוגעת בצנרת של מישהו שהוא הבעלים, רואים אותי כמי שביצעה עבירה פלילית ואני צפויה לסנקציות שיהיו קבועות בחוק בהתאם למה שמוצע עכשיו. אז אני צריכה לדעת מיהם הבעלים לצורך העניין. 

היו"ר אמנון כהן: 


ואם מתחת לבית שלי עוברת צנרת?

אהוד יחיאלי:

אתה לא בעלים, לא מפעיל, ולא מטעם הבעלים. 

היו"ר אמנון כהן: 

אם כך, הרשימה צריכה להישאר. 

אתי בנדלר:


אבל יש פה בעלים אנונימיים. 

אהוד יחיאלי:

לדעתי הרשימה מכילה כרגע את כל בעלי הקווים הידועים במדינת ישראל. 

לאה ורון:


בישיבה הקודמת, החליטה הוועדה שהשר, באישור הוועדה, רשאי להוסיף גופים נוספים לרשימה. אולי זה פותר את העניין של הרשימה? 

דינה בראון:


אין צורך כאן בהגדרה של בעלים. 

אהוד יחיאלי:


אם פגעת בצינור אז צריכים לדעת שיש לו בעלים ואתה עשית עבירה פלילית בכך שפגעת בצינור של בעל הקו. 

מלי פולישוק-בלוך:


הכוונה היא שיהיה בעל בית לצנרת כדי שלא יהיה הפקר. אחר כך יגידו שבעל הצנרת הסכים.  צריך שתהיה הגדרה של בעלים. 

אתי בנדלר:

אני מחזירה אתכם להגדרה של רצועת צנרת. הושארה שם שאלה פתוחה, האם אנחנו מתייחסים רק לצנרת שהונחה כדין או לא. למה זה רלוונטי? כי לצורך העניין, קבלן חופר, והוא קיבל היתר בניה לצורך ביצוע החפירה. הוא פוגע בצנרת. הוא לא ידע - - - 

מלי פולישוק:

אין דבר כזה שהוא לא יודע, כל הרצועות מסומנות. חובתו לדעת, ומי שנתן לו היתר בניה, על אחת כמה וכמה יודע שיש שם צנרת. לא קיים מצב כזה. 

רמי מגל:


יותר מזה, כאשר אתה מקבל היתר בניה או היתר חפירה זה מותנה בכך שאתה מזמין פיקוח מאותו בעל חברה. 

אתי בנדלר:

אני יודעת שהדברים הם כך לגבי תשתית של חברת חשמל, מים וביוב. אבל כאן אני לא יודעת. אם אומרים לי שיש בעלים של צנרת שאפילו מינהל הדלק הופתע מקיומו, אז איפה זה בא לידי ביטוי שיש שם צנרת? 

אהוד יחיאלי:


מינהל הדלק הופתע מקיומו כי לא היתה חובת דיווח למינהל הדלק, אבל במועצה המקומית ובוועדת התכנון המקומית - - - 

אתי בנדלר:

אנחנו מציעים להטיל כאן עבירה פלילית. כשמציעים להטיל עבירה פלילית אנחנו צריכים להיות סמוכים ובטוחים שאכן יש דרך למנוע את ביצוע העבירה. לכן אני צריכה לדעת בוודאות שאכן קיומה של הצנרת ידועה ואפשר לקבל עליה פרטים. זאת השאלה שהוועדה צריכה להתייחס אליה. 

מלי פולישוק-בלוך:

זה מזכיר לי את הויכוחים שהיו לנו עם התחנות הפיראטיות. אם אנחנו נעביר חוק שמאפשר עבירה פלילית למי שפוגע בצנרת, יהיה אינטרס לבעל הצנרת להודיע שיש לו צנרת. להפך, זה יעשה סדר במערכת. 

אתי בנדלר:


אני מסכימה איתך. אבל עצם הפגיעה בצנרת מהווה עבירה פלילית ואת לא מתנה את זה בכך שיש רישום של הצנרת במינהל הדלק. 

מלי פולישוק-בלוך:


אמרנו ששמו יופיע ברשימת הגופים והוא יכול לשנות אותה. 

אתי בנדלר:


אז כתוב "גוף אתי בנדלר בעירבון מוגבל". איך הוא יודע שלאתי בנדלר יש בשטח מקרקעין מסוים צנרת? מר יחיאלי, יש לך היום רישום של צנרת בכל מקום?

אהוד יחיאלי:


את רוצה לחייב כל בעל צנרת להירשם. 

אתי בנדלר:


אני לא רוצה לחייב אף אחד. אני מעלה בעיה בפני הוועדה והוועדה צריכה להתייחס ולהחליט. 

לאה ורון:


באיזה עומק מונחת הצנרת?

שמואל קלמפנר:

90 ס"מ עד 120 ס"מ. 

חגית אייזנמן:

השאלה היא לא אם כדין או לא כדין, אלא אם ידוע או לא ידוע. בישיבה שהיתה לנו עם צוות המשפטנים ואנשי המקצוע דיברנו על זה שחברות התשתית יעבירו לועדות התכנון את המיפוי של הצנרת. ברגע שיש מיפוי צנרת - - - 

אתי בנדלר:

רעיון מצוין. אם אכן מחייבים את כל מי שמוגדר כבעלים כאן להעביר את מיפוי הצנרת לוועדות התכנון וזה ייחשב לעבירה פלילית רק אחרי שיש את הרישום של תוואי הצנרת בוועדות התכנון, אז זה טוב. 

רמי מגל:

אבל זה המצב הקיים והעסק הזה מתפקד. אנשים שרוצים, יכולים לדעת איפה הקווים. אנחנו בכלל לא מדברים על האנשים האלה. אני לא מדבר על קבלן שקיבל היתר בניה והוא מזמין אותי לפיקוח והכל נעשה טוב ויפה. מדובר על אדם שבא לגנוב ולא מעניין אותו אם זה קו רשום או לא. את לא באה להגן עליו. על מי שהולך בדרך הנכונה, אין לנו בעיה. החוק הזה בכלל לא - - - 

אתי בנדלר:


אבל אתה לא כותב "לא יפגע אדם ולא יהרוס במזיד". אם אתה רוצה, תוסיף במזיד. 

מלי פולישוק-בלוך:


גנבי החול לא באים לפגוע במזיד בצנרת. הם באים לפגוע במזיד בחול. 

עדי ביתן:

יש צורך בנורמות שחלות על כולם ולא רק על מי שפעל כדין. צריך שתהיה וודאות איפה הצנרת ומהי הצנרת שעליה חלה אדם חובת הזהירות שלא לפגוע. 

רמי מגל:


אבל זה המצב הקיים. תבדקי. 

עדי ביתן:


מי שנותן היתר בניה זאת אכן הוועדה המקומית לתכנון ובניה ולעיתים הוועדה המחוזית. בדקתי, ויש מקרים שאכן יש צנרת שלא נמצאת ברישומים ולא יודעים עליה. 

היו"ר אמנון כהן:


אז איך נותנים היתר בניה במקרה כזה? אתם יכולים לתת היתר בניה בלי שבדקתם שיש צנרת בפנים?

עדי ביתן:


אם אין תכנית, אין לנו איך לבדוק. 

היו"ר אמנון כהן: 


אז נותנים היתר בניה?

עדי ביתן:


כן. אם לא יודעים אז נותנים היתר בניה. 

היו"ר אמנון כהן: 


אז בשביל מה צריך היתר בניה מכם אם אתם לא בודקים את הצנרת?

עדי ביתן:


שוב, אין לנו איך לבדוק אלא אם כן יש תכנית או מפה. 

אמנון כהן:

 אני רוצה לחפור ובא אליכם לבקש אישור בניה. את תיתני לי היתר? את אומרת שאת לא בודקת. לא בדקת, נתת לי היתר ואז התברר שיש שם צינור ואני פגעתי בו. נגד מי התביעה?

עדי ביתן:

אם אני לא ידעתי, אז התביעה היא גם לא נגד הוועדה המקומית. 

מלי פולישוק-בלוך:


השאלה אם זאת לא חובתך לדעת?

עדי ביתן:

חובתי לדעת רק אם יש שם תוכנית או מפה. לא יכול להיות שבכל היתר בניה יפנו לכל חברות הדלק וישאלו אותן האם יש פה צנרת. המצב היום הוא כזה שהם יודעים בדרך כלל על רוב הצנרת. אבל יש צנרת שהם לא יודעים עליה. והיו מקרים שהוגשה תכנית לדרך והיא פורסמה ותוכננה והשקיעו בה הרבה כסף. רק בשלב ההתנגדויות באה החברה ואמרה שיש צנרת.

ההצעה היתה, שהחברות שיש להן מיפוי של כל הקווים, יעבירו את המפות לוועדות התכנון כדי שהן תדענה ואז כשיבואו לבקש היתר מהוועדות, הן לא תוכלנה להגיד שלא ידעו. 

היו"ר אמנון כהן:


למה אתם צריכים לחכות לחוק הזה? למה אתם לא עושים את העבודה קודם. 

עדי ביתן:

מה שהוא תכנית יש לנו סמכות לדרוש. 

היו"ר אמנון כהן: 


למה אתם לא עושים את התיאומים האלה בעבודה השוטפת? איך מתכננים את המדינה? אני שואל: מדינת ישראל, משרד הפנים, מינהל התכנון, איך אפשר לתכנן מבלי שיש אינפורמציה עדכנית ובדוקה לעומק? איך יכול להיות שמתכננים כביש ואחרי שגמרו את כל התכנונים ובזבזו כל כך הרבה כסף, יתברר שעובר שם צינור?

עדי ביתן:

התכנון מבוסס על זה שמה שיש בקרקע מעליה ומתחתיה נמצא בתכנית. אם הוא נמצא בתכנית, הוועדה המקומית אמורה לדעת. מה שלא נמצא בתכנית והונח כדין בשנת 1930 או 1940, הוועדה לא יכולה לדעת עליו. מדוע לא לתת לנו את המידע הזה?

היו"ר אמנון כהן:

למה אתם לא מוציאים הנחיות לכל הגורמים? למה אתם באים לפה ומתחילים להתפלמס? למה אתם לא עושים עבודה יסודית? שולחים לכל הגופים, לא רק גז ונפט. אם אתם לא יודעים איך לעבוד, תגידו לנו, אנחנו נלמד את השר. 

רפי רגב:

לעולם קווי הדלק מסומנים בשטח בשלטי אזהרה גדולים. יש קו ראיה ממקום אחד לשני. בוא נניח שאין תכניות, אבל יש שילוט בשטח ובאתר. זה הדבר החשוב ביותר ואנחנו מקפידים על זה כל הזמן. וכשגונבים לנו אנחנו חוזרים ושמים. בסופו של יום השלטים האלה, שמחד התפקיד שלהם להזהיר את אותם אנשים שחלילה לא יפגעו בצינור, משרתים את הגנבים. 

אני רוצה לדבר על מצב אחר שבו אדם רוצה לעשות עבודה ולא נדרש היתר בניה. חברות הכבלים, למשל, עושות תיאום עבודות, אין להן היתר בניה. או כל מיני עבודות מינוריות שלא מחייבות את הוועדה המקומית. יש נוהל, שמתקיים, שבו פונים ל-15-16 גופים במשק שבודקים אותם. פונים לבזק, לחברות הכבלים, לקצא"א, לתשתיות, לרשות העתיקות, רשות שמורות הטבע, פונים למשרד הביטחון, מקורות, חברת חשמל. אותם הגופים שהם עתירי שטח. אנחנו מקבלים מאות פניות מידי חודש בחודשו של יזמים ושל אנשים רוצים לבצע פעולות בקרקע ובודקים בצורה פרטנית. 

היו"ר אמנון כהן: 


אז מה הבעיה בסעיף 11?

רפי רגב:


אני לא אומר שיש בעיה. 

אתי בנדלר:


אני טוענת שיש בעיה. 

היו"ר אמנון כהן: 


נשאיר את סעיף 11 פתוח ונמשיך לסעיף 12. 

מלי פולישוק-בלוך:

"12.
(א) לא יפריע אדם להולכת נפט בצנרת ומתקניה ולא ימנע אותה.

(ב) לא יפריע אדם לבעלים או למי שפועל מטעמו בביצוע פעולות דחופות לפי סעיף 10.

(ג) לא יפריע אדם לבעלים או למי שפועל מטעמו, בביצוע כדין של פעולות הקמה, הפעלה, תחזוקה, שינוי, בדיקה או תיקון של מתקן או צנרת".

אתי בנדלר:

למחוק את סעיף קטן ב', הוא לא רלוונטי.

היו"ר אמנון כהן: 


האם יש בעיה לגבי סעיף קטן א'?

מלי פולישוק-בלוך:


בסעיף ב' לא נכתוב לפי סעיף 10, אלא "לביצוע פעולות דחופות למניעת דליפת צנרת". 

אתי בנדלר:


אני לא יודעת מה זאת פעולה דחופה. אני לא יודעת על איזה פעולה מדובר כאן, כי הגדרנו בסעיפים ההם מה הן פעולות דחופות. את מוחקת עכשיו את כל הנושא הזה, אז איך אני יכולה - - -  

היו"ר אמנון כהן: 


אז ויתרנו על סעיף ב'. מר יחיאלי, מה יש לך להגיד על סעיף א'?

אהוד יחיאלי:


לדעתי סעיף א' גורף. צריך להגיד "אלא אם קיבל אישור או היתר". כי אם מישהו קיבל היתר להפריע  - - - 

מלי פולישוק-בלוך:


יש מישהו שמקבל היתר להפריע?

אהוד יחיאלי:


אם רוצים להעביר רכבת ואומרים שעוצרים את הקו לשלושה ימים, אז את לא מרשה לו פה. צריך להוסיף: "אלא אם קיבל היתר מראש ותאם את הנושא". 

מלי פולישוק-בלוך:

​
צריך להוסיף: "ללא הסכמת הבעלים". 

אתי בנדלר:

זה לא קשור להסכמת הבעלים. ברור שהבעלים לא יסכימו שיפריעו להם. נניח שהבעלים פועל שלא כדין, אז מותר להפריע לו? לא מטילים עבירות פליליות על הציבור כשלא מבינים את המטריה, עם כל הכבוד. אני שואלת אותך, אני בעלים של צנרת נפט. אתה עכשיו רוצה להפריע לי להוליך. אז אתה צריך לקבל את הסכמתי להפריע לך?

מלי פולישוק-בלוך:


המילה "להפריע" בעברית היא כאשר אתה עושה את זה בלי הסכמה. 

אתי בנדלר:


אבל אני שואלת אותך משהו אחר. לעומת זאת, אתה רוצה להוליך נפט במקרקעין שלי. לצורך הדוגמא, נניח שאתה פועל שלא כדין כי לא קיבלת היתר להניח צנרת במקרקעין שלי. אנחנו מדברים על צנרת חדשה, לצורך העניין הזה. 

אהוד יחיאלי:


מדובר על קו שכבר קיים. 

אתי בנדלר:


איפה כתוב? בעוד 10 שנים יניחו צנרת חדשה שלא כדין, ובעוד 11 שנים אני אומרת: "סליחה, אתם פלשתם למקרקעין שלי ללא היתר ואני לא אאפשר לכם עכשיו להוליך את הנפט". זה יחול או לא יחול?

רמי מגל:


זה לא יחול כי זה מדבר על צנרת קיימת. 

אתי בנדלר:


לא ידוע לי שזה מדבר על צנרת קיימת. צריך להוסיף "ובלבד שהצנרת הונחה כדין". זאת עבירה פלילית, תבינו על מה אנחנו מדברים כאן. זה החלק הכי רגיש, דווקא בנושא של כניסה למקרקעין הייתי יכולה לבוא לקראת ולמצוא פשרות. אבל ברגע שאנחנו מטילים עבירות פליליות אני מבקשת שנהיה הרבה יותר דקדקנים ואי אפשר להטיל עבירה פלילית על הפרעה אלא אם כן מדובר בצנרת שהונחה כדין, כך אני מבינה. 

דן אהרון:


או לכתוב "שהצנרת הונחה כדין" וצנרת שלא הונחה כדין אפשר לומר: "אלא אם כן האדם קיבל היתר כדין". אם הוא פנה לערכאות - - - 

אתי בנדלר:


זה ברור. 

רמי מגל:

זה לא חוק שנועד להגיד איך מקימים צנרת ומי צריך לאשר. לזה יש חוקים אחרים. אומרים שאם ילד שהוא ממזר, ואת אומרת שמותר לרצוח אותו. מי שרוצח ילד לא חוקי, הוא לא רוצח? מה זה משנה? לאדם אסור לפגוע בערכי טבע, אסור לזהם מים, אסור לפגוע בצנרת. אם הצנרת חוקית או לא, יענישו את הבעלים. 

אתי בנדלר:

סעיף 12 מדבר על פגיעה בצנרת. סעיף 12 מדבר על הפרעה בהולכת נפט.

רמי מגל: 


הפגיעה בהולכת דלק זה הפרעה למים. 

אתי בנדלר:


לא, כי בזה דן סעיף 11. 

מלי פולישוק-בלוך:


קודם דיברנו על אחד שבא לפגוע. עכשיו אנחנו מדברים על הגנבים. גנב שבא לפגוע בצנרת בא לפגוע בהולכה. כי הוא מתחבר לצינור שלי. הוא בעצם מפריע להולכה. 

אתי בנדלר:


אז הוא לא מבצע עבירה לפי סעיף 11?

מלי פולישוק-בלוך:


גם. 

אתי בנדלר:


אז יש לי את העבירה לפי סעיף 11. אני לא צריכה להוסיף את 12 כסעיף בפני עצמו ללא הגבלה כלשהי. זאת הבעיה. 

דוד טל:


אם יש את זה ב-11(א) אפשר לוותר על 12 (א). 

אתי בנדלר:


אני חשבתי שבסעיף 12 צריך לכתוב - בצנרת ובמתקניה ולא ימנע אותה ובלבד שזאת תהיה ההגנה שהצנרת הונחה שלא כדין. 

היו"ר אמנון כהן: 


אנחנו מדברים כאן על ניסוחים משפטיים ומדובר בעבירות פליליות, צריך לדעת איך לחוקק את החוק בצורה הנכונה ביותר שלא תיגזר גזירה שאי אפשר לעמוד בה. 

עדנה הראל:

אני מתנצלת על האיחור הבנתי שהיתה שאלה לגבי סעיף 11 – איך אפשר להטיל אחריות כשלא יודעים איפה הצנרת הונחה? בדקתי עם הגורמים שאחראים אצלנו לחקיקה פלילית. יצאו מתוך הנחה, בהסדר הזה, שמדובר אך ורק על עבירה במודעות. קרי, אם לא יודעים שיש צנרת ופוגעים בה, לא מתקיימת עבירה. 

אם בפסיקה הקודמת נקבע בעניינים הספציפיים האלה נקבע שיש אחריות קפידה, אז המחלקה הפלילית אצלנו לא היתה מודעת, ואז באמת יש פה קושי. 

אתי בנדלר:


אבל כך נאמר לנו בישיבה הקודמת על ידי גברת אייזנמן, אם אינני טועה. שיש אחריות קפידה בנושא הזה. 

עדנה הראל:


לא, אנחנו מבלבלים נושאים, זה מהנושא שהיה אתמול בנושא מהילת הדלק.


ההנחה של המחלה הפלילית אצלנו בהגדרת הנוסחים באופן הזה, היתה שאין אחריות קפידה ואין הסדרים קודמים או הסדרים בפסיקה.   

אהוד יחיאלי:


מי שגונב חול ופוגע בצנרת לא עבר עבירה?

עדנה הראל:


אם הוא לא היה מודע שיש שם צנרת, ולא היו תוכניות - - - 

אהוד יחיאלי:


אבל הוא גנב. 

עדנה הראל:


אדם קנה קרקע ממך, לא ידע שיש שם צנרת, אין תכניות. הוא הלך לועדות, בדק מה שיש באזור, זה לא מופיע בתכניות. הוא תכנן בית ופגע בצנרת. אי אפשר לומר שהיתה לו מודעות. 

אהוד יחיאלי:


תפרידי בין אדם שפעל שם כדין לבין גנב. יש הבדל ביניהם. מי שפעל בדין תפטרי אותי. 

אתי בנדלר:


מה זה תפטרי אותו? קובעים בחוק עבירה פלילית, מה זה תפטרי אותו?

שמואל קלמפנר:


אדם רגיל הולך לחפור כי צריך להניח משהו. הוא מבקש מבזק, ממקורות ומחברת חשמל ומקבל אישורים. בשניה שהוא פגע בקו ויש לו אישורים, אף אחד לא אומר לו מילה. בזק בא ומתקן - - - 

אתי בנדלר:


איך הוא יודע לפנות ל-12 החברות האלה כדי לקבל אישור? תחייבו את החברות להעביר את רישום הצנרת לוועדה המקומית. 

עדנה הראל:

לגבי הצנרת שלכם שהונחה כדין, היא מופיעה בתכניות ואז יש חובה לפנות, שבין השאר תינוק מפה. צנרת שלא הונחה כדין ולא מופיעה בתכניות. אתה בא לוועדה המקומית ומבקש היתר חפירה. זה לא מופיע. לאן הוא צריך לרוץ ולבקש אישורים? 

היו"ר אמנון כהן: 


פתאום יעמידו אותו לדין פלילי והוא לא ידע בכלל. על מה הוא יישב בבית הסוהר? הוא קיבל אישורים מכולם. הוא פגע בצנרת ומכניסים אותו בפנים. הוא לא בא לגנוב. 

אתי בנדלר:


הבעיה היא שאתם רואים רק את הגנבים מול העיניים, אבל זה לא מנוסח רק נגד גנבים. 

רמי מגל:


מי שקיבל אישור לא יישב בכלא. בגלל שהגוף המאשר לא עושה את העבודה שלו, הגוף המאשר יישב בכלא. 

עדנה הראל:


הגוף המאשר אין לו מידע כי אתם לא מניחים כדין. 

עדי ביתן:


אל תאשים את הוועדות המקומיות. אם אין לך תכנית, הוא לא אשם. אם יש לך תכנית, הוועדה המקומית צריכה לדעת. אם אין לך תכנית זאת אחריותך. 

היו"ר אמנון כהן: 


מר יחיאלי, אתה צריך לעשות עבודה בשטח. לשבת עם המציעה, לפתור את הבעיה ולא לעשות בלגאנים אצלי. 
אהוד יחיאלי:


כמו שבחוק לאיסור מכירה לתחנות פיראטיות חייבתם הקמת רשימה במינהל הדלק. לפי דעתי צריך לחייב את משרד הפנים לפנות לכולם. מי שהוא בעל צנרת שיבוא להירשם. מי שלא נרשם שלא יבוא - - - 

עדי ביתן:


מה זה להירשם? אני צריכה את המפה.

אהוד יחיאלי:


שמשרד הפנים יוציא חוק שמי שיש לו צנרת יגיש להם תכנית - - - 

היו"ר אמנון כהן: 


משרד הפנים לא יודע לעבוד, הוא לא מוציא חוקים. כמו שאתם לא מוציאים חוקים, לא עושים את העבודה, ואז נאלצים חברי כנסת לעשות את החוקים, כך גם משרד הפנים לא עושה שום דבר, ואז גם אנחנו צריכים להביא להם את החוקים. 


אין חוק ענייני אחד שמשרד התשתיות מביא. אתם לא רוצים לפתור את הבעיות. לא רוצים או לא יודעים או לא רוצים לשבת מול משרדי ממשלה. אתם מעדיפים שיבוא חבר כנסת לתת את החוק. חברת הכנסת פולישוק בקיאה בדברים האלה? היא רוצה לקדם חוק אמיתי וחשוב ואתם לא עושים את העבודה. פה מבזבזים את הזמן של הוועדה עוד פעם ועוד פעם. 

מלי פולישוק-בלוך:

אני רוצה לעשות אבחנה בין " הונחה כדין" לבין זה שעושה פעולות כדין. למה אני עושה את האבחנה? כי יתכן שיש קו שעדיין לא הוסדר לגמרי. אני לא אומרת שזה בסדר, אבל ב-57 שנים הונחו כל מיני קווים ואנחנו לא עושים עכשיו סדר. מה שכן חייב להיות כדין אלה הפעולות שנעשות היום. לא יעשו אף פעולה היום שלא כדין. כדי שפעולה בצנרת תהיה כדין, היא חייבת לעבור אישורים של כל מיני גורמים ושל רשויות התכנון. אני מדברת כרגע על: "לא יפריע אדם למי שפועל". מי שרוצה היום לפעול בשטח על צנרת של דלק, ולא משנה אם מישהו מחזיק בה כדין או לא כדין, הפעולות שלו היום חייבות להיות בדין. ואז הוא חייב לבוא למשרד הפנים ולרשויות התכנון ולהציג בפניהם מפות ולהביא את כל מה שהן רוצות. אבל לא אכפת לי אם הצנרת עצמה הונחה כדין, זה כבר היסטוריה והיא קיימת. אנחנו רוצים למנוע שיגנבו דלק ויזהמו את המים מצנרת שהיום קיימת. איך היא הונחה, לצורך החוק הזה, לא ענייני.


אני מסכימה שמשרד הפנים, משרד התשתיות והמשרד לאיכות הסביבה צריכים לעשות סדר בצנרת, אבל זה לא דרך החוק הזה. 

אתי בנדלר:

אני צריכה את תשובת משרד המשפטים מה זאת אומרת "להולכת נפט בצנרת פועלת כדין"? הצנרת לא פועלת כדין. 

עדנה הראל:


לעניין סעיף ג' אני חושבת שאפשר לנסח את מה שחברת הכנסת פולישוק מציעה. 

אתי בנדלר:


סעיף ג' נראה לי בסדר גמור. 

עדנה הראל:


אני חושבת שאפשר לוותר על א'. הייתי מוסיפה: "לא יפריע אדם לבעלים או למי שפועל מטעמו בביצוע על פי תכנית או היתר כדין של פעולות הקמה, תחזוקה, שינוי...". 

אתי בנדלר:


סעיף ג' הוא הסעיף היחידי שנראה לי בסדר. 

מלי פולישוק-בלוך:


ואז סעיף ב' מיותר. 

אתי בנדלר:


גם א' וגם ב' מיותרים. 

עדנה הראל:


א' כלול בסעיף 11 ואין בו צורך. 

אתי בנדלר:


ולגבי סעיף ב' אני לא יודעת מה זה ביצוע פעולה דחופה. 

מלי פולישוק-בלוך:


גם יש אותו בסעיף ג'. 

היו"ר אמנון כהן:

נחזור לסעיף 11. 

אתי בנדלר:

גברת הראל, השאלה שהתעוררה היא שכתוב "לא יפגע אדם ולא יהרוס מתקן או צנרת ללא הסכמת הבעלים". חזרנו כאן להגדרת הבעלים. בעלים זה בין היתר מי ששמו כלול בתוספת. בבוקר זה הומצאה בתחילת הישיבה רשימה של בעלי קווי צנרת דלק. מר יחיאלי אמר שהוא הופתע מחלק מהשמות. נותנים כאן הגנה שלא ידעו על קיומם ומכאן אני גם מסיקה שקיים חשש שאולי גם הצנרת שלהם איננה מסומנת בשום מקום. תמהתי האם זה ראוי לעשות את זה בדרך זאת. 

לאה ורון:


מה עוד שבישיבה הקודמת, בהגדרת "בעלים", הוועדה החליטה שיתווסף "השר באישור הוועדה רשאים להוסיף גופים נוספים". 

אתי בנדלר:


עם זה אין לי בעיה. צריך לכתוב גם שאפשר לשנות את הרשימה. 

אהוד יחיאלי:


אדוני היושב ראש, למיטב הכרתי, הרשימה הזאת מכילה את כל בעלי הצנרת במדינת ישראל. 

היו"ר אמנון כהן: 


מחר יכולים לצוץ עוד שניים שלא ידעת עליהם. 

אהוד יחיאלי:


לפי הערכתי, אם יהיה חדש, אז זה יהיה לא בדין בהכרח. 

אתי בנדלר:


אני מוטרדת מההצהרה שלך לגבי אלה שנמצאים ברשימה ולא הוזמנו. אין לוועדה את האפשרות כרגע לברר איפה הצנרת שלהם עוברת והשאלה העיקרית היא האם יש רישום של תוואי הצנרת שלהם בכל מקום. 

אהוד יחיאלי:

אני קיבלתי מכולם הגדרה של הקו מאיפה הוא יוצא ולהיכן הוא מגיע. 

עדנה הראל:


איפה הוא יוצא ואיפה מגיע זה לא אומר איפה הוא עובר בדיוק.

עדי ביתן:


אם הוא לא יודע, אז איך הוועדה אמורה לדעת?

היו"ר אמנון כהן: 


עכשיו הוא יעביר. 

חגית אייזנמן:


הצעתי קודם  שחברות התשתית יעבירו לוועדות התכנון את המיפוי של כל הקווים. אני מזכירה לכם את חוק התחנות הפיראטיות. באו אלינו בטענות שאין לנו רשימה של תחנות תדלוק. אמרנו שאין לנו סמכות. ברגע שזה הופיע בחוק, יש לנו היום רשימה מלאה של כל רשימות התדלוק הציבוריות. כל מי שלא מופיע ברשימות הוא לא חוקי ואסור למכור לו דלק. לכן לכל אחד שיש לו תחנה חוקית יש לו אינטרס לבוא אלינו, לרשום את התחנה אצלנו. 

היו"ר אמנון כהן:

איך מעבירים חוק שוועדות התכנון יידעו להתריע כאשר באים לבקש היתר?

חגית אייזנמן:


חברות התשתית מעבירות לוועדות המקומיות את הפירוט שלהן. לנו אין את הפירוט. 

היו"ר אמנון כהן: 


אתם רוצים לחייב בחוק הזה? לא, תחייבו בחוק שלכם? למה אתם מחכים לחוקים שלנו? 

אהוד יחיאלי:


אין לנו חוקים שמותר לנו לחייב.

היו"ר אמנון כהן: 


תחוקק. מביאים חוק על נושא אחר והוא רוצה להלביש לי כל מיני דברים על החוק. זה לא עבר בקריאה ראשונה, הציבור לא ידע מזה, החברות לא היו. לא עושים חוקים כאלה. משרד הפנים אומר שאין לו אינפורמציה, למה אתם מחכים? זה אל"ף בי"ת של עבודה תכנונית. 

עדי ביתן:

האחריות היא על הבעלים של הקו ולא על ועדת התכנון. 

עדנה הראל:

אני חושבת שצריך לעשות פיצול לפי זמנים ולפי סוגי עבודות. הנוסח עכשיו הוא רחב. פה מדברים, במשתמע, על עבודות שיש לגביהן היתרים. אותו אדם כללי שאסור לו לפגוע ולהרוס אז אומרים הוא קיבל היתר מבלי שהוועדה המקומית לא ידעה לומר לו. 

היו"ר אמנון כהן:

לפעמים הוא מקבל את ההיתר ופתאום מסתבר שיש צינור שם. עכשיו הוא פלילי והוא בכלל לא ידע. אני רוצה לתפוס גנב ובינתיים אני פוגע באדם חף מפשע. 

אתי בנדלר:


הוא בסך הכל חפר גומה כדי לשתול עץ בגינת ביתו. 

עדנה הראל:

לכן, צריך לעשות פה כמה אבחנות ויכול להיות שבסופו של דבר, נצא מפה עם משהו מצומצם יותר. 

אתי בנדלר:


זה מה שהציעה חברת הכנסת פולישוק-בלוך. 

עדנה הראל:

מהיום והלאה לדבר רק על צנרת שהונחה כדין מיום אישור החוק, רק לגביה תחול ההוראה בלשונה. לגבי צנרת שהונחה בעבר, בכל מקרה רק לגבי פעולות  שטעונות היתר, רק אם ניתן היתר על ידי ועדה מקומית לאחר שקיבלה את המיפוי המפורט של הצנרת, כפי שנתאר אותו, מאותה חברה. אני מתכוונת שתהיה הגנה לצנרת של תש"ן באזור חדרה, רק אם במועד שנתנו את ההיתר היה בפני הוועדה המקומית המיפוי המפורט של תש"ן. אם לא היה ולא העבירו, אז לא תהיה הגנה על הצנרת. 

מלי פולישוק-בלוך:


ובלבד שהם העבירו לא שהיא נמצאת. כי אני רוצה להגיד לך שבהיסטוריה העבירו הרבה פעמים את הרשימות האלה אבל הם איבדו את זה. 

עדנה הראל:


רק אם הומצא כדין על פי הוראת החוק הזאת, בפירוט שאנחנו נדרוש בהוראת החוק הזאת. זה לגבי העבר. 

לגבי העתיד, רק לעניין פעולות שנעשו על פי היתר דין - צנרת שהונחה כדין. כל ההסדר שאני מציעה זה רק לגבי פעילות שנעשית על פי היתרים. כי אם אדם רוצה לשתול עצים הוא לא צריך לבקש היתרים, הוא לא יודע, והוא גם לא הולך לוועדה המקומית לבדוק.  לכן נצא עם משהו שהוא יותר מצומצם. 

מלי פולישוק-בלוך:

על העניין הזה של פעולות והיתרים אין מחלוקת. אנחנו מדברים כרגע על הגנבים או אפילו על בעל שטח חקלאי שעושה פעולות בשטח שלו ורוצה לחפור קצת יותר עמוק. כל אנשי הצנרת אומרים כאן שלאורך כל הקווים יש קווים שמתריעים. אין מצב שמישהו לא יודע שעוברת צנרת בשטח שלו. 

עדנה הראל:


אני לא יודעת איך אפשר לעגן את השלטים האלה בדין. 

מלי פולישוק-בלוך:


אם את מוציאה את זה, את בעצם מייתרת את החוק, כי מטרת החוק שלנו היא נגד הגנבים ונגד גונבי החול שפוגעים בלי כוונה בצנרת. בהם אני רוצה לפגוע. זאת מטרת החוק. 

עדנה הראל:


אפשר לומר, אגב פעולה שנעשתה שלא כדין. 

יעקב פרידגוט:


צריך לזכור מה מטרת החוק. מטרת החוק למנוע את כל הפעולות שהיינו עדים להן בשנים האחרונות, שאנשים מתחברים לצינורות, גונבים או שפוגעים בצנרת. זאת המטרה. עם כל הכבוד, כל ההסתייגויות ששמענו פה אינן נכונות. האיש צריך לדעת שאסור לו לפגוע בצנרת. אם הצנרת כן הונחה או לא הונחה כדין, זה לא מעניין. 


אם מישהו עושה פעולה שלא כדין, אז הצד שנפגע מוציא צו מניעה. לדוגמא, אם אני רוצה להניח צנרת שלא כדין בחצר של מישהו, הוא יוציא נגדי צו מניעה. לא צריך לכתוב את זה ברוך, זה ברור מאליו. אם נעשה חלוקה, צנרת לפני החוק, צנרת אחרי החוק, ובדרך כלל זה לא אישור אחד, לאן נגיע? מסרסים את כל החוק. כל המטרה של החוק לא תהיה. 

מלי פולישוק-בלוך:


יוצא שאנחנו מגינים על הגנבים. 

עדנה הראל:


אני מסכימה בכל הקשור לסעיף קטן ב'. 

רם סואן:


קווי הצנרת בדרך כלל אינם מושבתים אלא זורם בהם דלק או חומר אחר. רע מאוד יהיה, מבחינה ביטחונית, אם הציבור יהיה נגיש בדיוק לכל המידע. אני לא בטוח שרפי היה מסכים שיידעו בדיוק איפה עובר התוואי שלו. 

היו"ר אמנון כהן: 


מינהל התכנון צריך לדעת?

רם סואן:


מינהל התכנון כן, אבל לא שזה יהיה יותר מידי גלוי. 

יעקב פרידגוט:


יש חוק שנקרא "מניעת זיהום מתחנות דלק – חוק המים". שם החוק חל על כל תחנת דלק, אפילו אם היא פיראטית. נניח שיש תחנת דלק עם מיכלית תת קרקעית בכלל לא מעניין אם היה לזה היתר או לא. הוא צריך לעשות בדיקת אטימות וכל הנהלים. הוא יכול להיות פיראטי, אבל הוא חייב לעשות בדיקת אטימות. החוק חל עליו. 

רפי רגב:


אנחנו מתברברים על דבר שלטעמי הוא פעוט. אני מניח שמינהל הדלק יכול להוציא הנחייה לכל אותן חברות שמופיעות ברשימה שלו: "עליכן, תוך חודש ימים ממועד מכתבי זה, לפנות לכל ועדות התכנון ולוודא שמצויות בידכן המפות המעודכנות של קווי הדלק. ברגע שהדבר הזה יעשה באופן פרטני, מדובר בכמה עשרות ועדות ואין בעיה לעבור אותן אחת לאחת, להיפגש עם מהנדס הוועדה ולהשאיר לו מפה מעודכנת, ובלבד שתישאר בכספת שלו. 

היו"ר אמנון כהן: 


שיוציא את זה בלי קשר למינהל הדלק. 

אתי בנדלר:

אין לו סמכות לכך. וגם אתה לא קושר את האחד לשני. 

מלי פולישוק-בלוך:


תוסיפי סעיף לחוק שמינהל הדלק ינחה לפי המשפט הזה ואז תהיה הסמכות. 

אתי בנדלר:

חברת הכנסת פולישוק-בלוך, אני רוצה להציע הצעה לעניין סעיף 11 א'. אני רוצה להוסיף לסעיף 11 א': "לא יפגע אדם ולא יהרוס מתקן או צנרת נפט ללא הסכמת הבעלים ובלבד שהוא יידע או צריך היה לדעת על קיומה של הצנרת. לעניין זה יראו אדם כיודע או כמי שצריך היה לדעת על קיום כזה במקרקעין, אם יתקיים אחד מאלה: 

1. הצנרת היתה מסומנת על פני הקרקע.

2. הצנרת הונחה כדין.
3. הבעלים מסר פרטים אודות הצנרת לוועדת התכנון שבתחומה נמצאת אותה צנרת".
אז למעשה אני מכסה את כל האפשרויות. 

יעקב פרידגוט:


אני רוצה להוסיף: "הבעלים או מי מטעמו הודיע לאותו אדם על קיומה של הצנרת", כי זה הכי חשוב. 

אתי בנדלר:


לא, אז תטרחו להודיע על כך לוועדת התכנון. 


זה לעניין סעיף 11(א). הוועדה מאשרת את זה?

היו"ר אמנון כהן:


כן, הוועדה אישרה. 

אתי בנדלר:


זה היה לגבי 11(א). עכשיו בואו נבדוק לגבי סעיף (ב). 

עדנה הראל:


צריך לחשוב אם לכתוב "ניתן היתר" או "הונחה כדין". 

אתי בנדלר:


הכוונה היא אותו דבר כיוון שזאת אחת האופציות אז זה לא משנה כרגע. עכשיו צריכים לראות אם אנחנו צריכים את זה לגבי סעיף 11(ב): "לא יתחבר אדם למתקן, למערכות במתקן או לצנרת ללא הסכמת הבעלים". אני חושבת שזה נכון בכל מקרה.  

היו"ר אמנון כהן:

 אנחנו מאשרים את סעיף 11 עם התיקון לסעיף (א). סעיף (ב) נשאר כפי שהוא. 

בסעיף 12 ביטלו את סעיף (א) ו-(ב) ונשאר רק סעיף (ג). הדיון להיום הסתיים. אני נועל את הישיבה.

הישיבה ננעלה בשעה 10:15 

